
Prospere, qui patrias crudelis nuntius aures 
Perculit ? Heu quanti tela doloris habet ! 

Non matri, quamvis instar pietatis in ipsam* 

Et virtute omni pulcher, ut ore , puer, 

Non matri, caesum retulit quum fama , ululatus 
Causa aderat miserae justior Euryalus. 

Gratior haud etenim, Niso ni judice forsan , 

Puleri animi in pulcro corpore fulsit honor, 

Quam pudibunda fui Fernandi erat aucta venustas, 
Formaque felici mirifice ingenio , 

Quod te non modo patre, sed et doctore colente , 
Omni se penitus proluit arte bona. 

Admoras pulcre pulcrum tu lumen Honesti, 

Infensa et sceleri numina habenda pie. 

Idem tu verbis, rebusque elementa serebas 
Discendis vera cum ratione via. 

Idem tu ad Latias adduxti, idemque camenas 
Ad Tuscas , tritum quo tibi scandit iter. 

Nec tamen est aliena tuae non addita curae , 

Ad pueri laudes optima quaeque ut erat. 

\ Nullum ergo ipse tibi Chiron jactasset alumnum 
Doctrina , studiis, moribus t atque inodis. 

Quumque in celso eadem foret aevi gratia flore. 
Qui flos Fernando crevit amabilior ? 

Illum jucundo conspectum forte puella 

Ore renidentem , non sibi cauta satis , 

Quod sibi nec generis deerat fiducia clari, 

Nec roseus, tacite quo sit inepta , decor, 

Arsit, et argutis dum laeta arridet ocellis 
Non advertenti, nil minus ipsa putat: 

Quam bene, quam pulcro devinciremur amore 

Hic et ego ! Ah ! mea ne spes sit inanis, Hymen. 

A fratre audivi , ferret quum multa sodalem 
Hunce suum lepidis ludere carminibus. 







Ah! ne tu, votis jam noster, adurere blando 
Versu aliam studeas: jam tibi captus amor. 

Et quoniam nitidis animare coloribus ora 

Parva , et Apellaeae te juvat artis ebur , 

Jamque est, quae similes referat, tibi picta tabella, 
Vultibus est similis queis tibi pulcra soror, 

Ah! ne aliam libeat formosam pingere, quae te 
Spectantem spectans improbula illiciat. 

Una tuae hoc artis felix ego munere possitn 
Membrana in laevi bella nitere magis. 

Bella , quid insanis ? Dulces male concipis ignes t 
Nil unde elicies ni miseras lacrimas. 

Dulcia Fernandus non otia, non Hymenaeos , 

Cogitat at lauros, Mars animose , tuas. 

Auspicia invitant. Novus est sed quam procul hostis ! 

Quam late et nivibus fultus Hyperboreis ! 

Longum iter haud tamen est mora longa, Et jam via ad arcem 
Moschorum antiquam multa cruore madet, 

O male non tantis devicte , sed effere praetor 
Cladibus , in cives tu furis igne tuos. 

jUrbs ruit in cineres, quam dives et ampla! pusillus, 

i Rudera si confers, Pergama vicus erant. 

Maxima Maeonio sint carmine Troica bella ; 

Maxima nostra haec sunt gentibus atque locis. 

Quot pugnas ! quantas vidit Fernandus ! et inter 
Quas caedes trepidum compulit acer equum! 

Sed sua regna fremens contemni, hiememque, geluque, 
Rhipaea , heu ! Boreas frigora spirat atrox. 

^ Uno stricta rigent nocturno sidere quoque 
Plura et plura magis milia cornipedum. 

Fit pedes omnis eques ; nulli post agmina currus 
iJam veniunt. Quantis hinc data causa malis ! 

Nunc nive pigra nova , nunc aspera iniqua pruina , 
Lubrica nunc glacie vix sola vincit iter. 

Quos fessus gelidos imbres Fernandus , et aeger 
Duravit forti mente, alacrique animo ! 

Sed tantos poscunt , heu ! jam finire labores 
Membra diu nulla fota salutis ope. 

Et virtuti adeo eximiae , bona numina , vobis 
Tam paucos placitum praestituisse dies ? 

Nec tibi , apud superum cui certa est gratia Patrem, 
Henrichetta , uteri cura erit ulla tui ? 

Num , quia diva boni Pelidae est fabula mater, 

Non divis pietas est pia matris amor ? 

Quin genibus supplex nunc accidis Omnipotentis, 
Addisque , id vobis si licet, et lacrimas , 


Ut superet natus , coeptis dum par, animisque 
Saltem sit famae gloria parta suae. 

At quid ego haec stultus? non certe oblita parentis 
Henrichetta bonae defuit officio. 

Ast humana oculis cernens caelestibus , haud haec 
Optavit nato, quae male sanus amet. 

O Fernande, aevi miseris defuncte periclis. 

Tu nunc divinae templa quietis habes. 

Nos miseri sed adhuc te flemus; eruntque levamen 
Quot nostrum lacrimae, tot tibi justus honor. 

THOMAS VALPERGA CALVS1VS. 


AUGUSTA TAURINORUM. 


Excudebat Ferix Galletti imperialis scientiarum et artium 

ACADEMIA; TYFOGRAPHUS. 

